Številka: 35409-10/2025-2570-12

Datum: 5. 5. 2024

Ministrstvo za okolje, podnebje in energijo izdaja na podlagi 46. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2) v povezavi s 301. členom Zakona o varstvu okolja (Uradni list RS, št. 44/22 – ZVO-2), 51. člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17 – ZUreP-2 in 199/21 – ZUreP-3) v povezavi s prvim odstavkom 298. člena Zakona o urejanju prostora (Uradni list RS, št. 199/21 – ZureP-3), in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13, 175/20-ZIUOPDVE in 3/22- ZDeb) v upravni zadevi odločitve o sprejemljivosti vplivov izvedbe plana na okolje, za Občinski prostorski načrt Občine Kobilje, pripravljavcu plana, Občini Kobilje, Kobilje 56, 9227 Kobilje, naslednjo

ODLOČBO

1. Vplivi izvedbe plana na okolje, ugotovljeni v postopku celovite presoje vplivov na okolje in presoje sprejemljivosti na varovana območja za Občinski prostorski načrt Občine Kobilje (št. projekta OPN 13/07, ZEU d. o. o., junij 2024, dopolnitev marec 2025) so sprejemljivi ob upoštevanju omilitvenih ukrepov in monitoringa, določenih v okoljskem poročilu. Omilitveni ukrepi so smiselno vključeni v predlog odloka.
2. V tem postopku ni bilo stroškov.

Obrazložitev

I

Pooblaščenec ZEU d. o. o., Ulica Staneta Rozmana 5, 9000 Murska Sobota, je za pripravljavca plana, Občino Kobilje, z vlogo, št. 105781, z dne 10. 1. 2025, prejeto dne 14. 1. 2025, Ministrstvo za okolje, podnebje in energijo (v nadaljnjem besedilu ministrstvo) zaprosil za izdajo odločbe o sprejemljivosti vplivov izvedbe OPN Kobilje na okolje.

Vlogi je bilo predloženo in tekom postopka pridobljeno naslednje gradivo, ki je bilo podlaga za odločanje:

- Odlok o OPN Kobilje št. projekta OPN 13/07, junij 2024, dop. marec 2025, Zeu d. o. o.,

- Okoljsko poročilo, št. projekta OP 009.002 junij 2010, avgust 2010, Mear d. o. o.,

- Okoljsko poročilo dodatek za varovana območja, št. projekta OP 009.002-A junij 2010, april 2010, Mear d. o. o.,

- Vloga pooblaščenca Zeu d. o. o. št. 105781, 10. 1. 2025,

- Mnenje Zavoda RS za varstvo narave št. 3563-0392/2024-9, 24. 12. 2024,

- Mnenje Ministrstva za kmetijstvo, gozdarstvo in prehrano št. 350-48/2008/23, 16. 12. 2024,

- Mnenje Ministrstva za kmetijstvo, gozdarstvo in prehrano št. 3401-71/2008/14, 4. 10. 2024,

- Mnenje Direkcije RS za vode št. 35012-33/2024-5, 5. 12. 2024,

- Mnenje Ministrstva za zdravje št. 354-17/2012-17, 20. 9. 2024 in mnenje Nacionalnega laboratorija za zdravje, okolje in hrano št. 2940-09/1649-24/NP-5146558-1, 20. 9. 2024,

- Mnenje Ministrstva za kulturo št. 3501-30/2012-MIZKS-25, 11. 10. 2024,

- Izjava župana Občine Kobilje št. 3503-0001/2025-2, 21. 3. 2025,

- Mnenje Ministrstva za zdravje št. 354-17/2012-22, 7. 4. 2025 in mnenje Nacionalnega laboratorija za zdravje, okolje in hrano št. 2940-09/1649-25/NP-5146558-11, 7. 4. 2025,

- Mnenje Ministrstva za kmetijstvo, gozdarstvo in prehrano št. 3401-71/2008/18, 8. 4. 2025,

- Mnenje Ministrstva za kmetijstvo, gozdarstvo in prehrano št. 350-48/2008/25, 16. 4. 2025.

II

Ministrstvo je z odločbo, št. 35409-411/2008, z dne 21. 1. 2009 odločilo, da je za Občinski prostorski načrt Občine Kobilje treba izvesti celovito presojo vplivov na okolje. Sestavni del postopka je bila tudi presoja sprejemljivosti vplivov izvedbe plana na varovana območja narave.

Pripravljavec plana je gradivo javno razgrnil. Javna razgrnitev je potekala od 16. 5. 2011 do 16. 6. 2011. Javna razprava je potekala dne 30. 5. 2011.

III

13. 4. 2022 je začel veljati Zakon o varstvu okolja (ZVO-2). Zakon o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljnjem besedilu ZVO-2) v 301. členu določa, da se postopki celovite presoje vplivov na okolje, ki so bili začeti na podlagi 40, člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE, 158/20 in 44/22 – ZVO-2; v nadaljnjem besedilu ZVO-1), končajo po določbah ZVO-1. Glede na navedeno se bo ta postopek končal v skladu z ZVO-1.

Po 46. členu ZVO-1 ministrstvo v 30 dneh od prejema plana ob upoštevanju mnenj ministrstev in organizacij iz 42. člena tega zakona izda odločbo, s katero plan potrdi, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi.

Pripravljavec plana mora v planu v čim večji meri upoštevati pisna mnenja in pripombe o sprejemljivosti vplivov izvedbe plana na okolje, ki jih s stališča svoje pristojnosti in glede na vsebino plana pripravijo ministrstva in organizacije, pristojne za posamezne zadeve varstva okolja ali varstvo ali rabo naravnih dobrin ali varstvo kulturne dediščine. Prav tako mora pripravljavec plana v čim večji meri upoštevati mnenja in pripombe javnosti iz 43. člena ZVO-1. Na podlagi mnenj ministrstev in organizacij ter mnenj in pripomb javnosti pripravljavec plan ustrezno spremeni in dopolni ter ga pošlje ministrstvu v potrditev.

Po 51. členu Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12 – ZUPUDPP-A, 109/12, 76/14 – odl. US, 14/15 – ZUUJFO, 61/17 – ZUreP-2 in 199/21 – ZureP-3; v nadaljnjem besedilu ZPNačrt) občina pripravi predlog občinskega prostorskega načrta na podlagi stališč do pripomb in predlogov javnosti, podanih v okviru javne razgrnitve ter ga pošlje ministrstvu, pristojnemu za urejanje prostora, da gradivo pregleda in objavi na svetovnem spletu. Po objavi gradiva, občina pozove nosilce urejanja prostora, da v 30 dneh podajo mnenje k predlogu občinskega prostorskega načrta. Če je za občinski prostorski načrt treba izvesti celovito presojo vplivov na okolje, se pristojna ministrstva v mnenju opredelijo tudi do sprejemljivosti vplivov občinskega prostorskega načrta na okolje z vidika svoje pristojnosti in ga pošljejo ministrstvu, pristojnemu za varstvo okolja. Na podlagi mnenj ministrstev iz tretjega odstavka 51. člena ZPNačrt ministrstvo, pristojno za varstvo okolja odloči o sprejemljivosti vplivov izvedbe občinskega prostorskega načrta skladno z zakonom, ki ureja varstvo okolja.

Zakon o urejanju prostora (Uradni list RS, št. 61/17, 199/21 – ZureP-3 in 20/22 – odl. US; v nadaljnjem besedilu ZUreP-2) v drugem odstavku 273. člena določa, da se občinski prostorski načrti, začeti pred začetkom uporabe tega zakona, končajo po ZPNačrt.

Zakon o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24 in 109/24; v nadaljnjem besedilu ZUreP-3) v prvem odstavku 298. člena določa, da se občinski prostorski akti, začeti na podlagi ZPNačrt, katerih priprava se je v skladu s prvim, drugim in tretjim odstavkom 273. člena ZUreP-2 nadaljevala po dosedanjih predpisih, z začetkom uporabe tega zakona, končajo po ZPNačrt.

IV

Pripravljavec plana je v postopku ugotavljanja sprejemljivosti vplivov izvedbe plana na okolje, ki poteka v okviru celovite presoje vplivov na okolje, predložil drugi predlog OPN, ki obsega strateški in izvedbeni del. Z OPN se na območju celotne občine določajo zlasti strateške usmeritve razvoja občine, razvoja prometne in gospodarske javne infrastrukture, poselitve in krajine, določi se namenska raba in enote urejanja prostora ter prostorski izvedbeni pogoji in drugi regulacijski elementi. Predlog odloka o občinskem prostorskem načrtu, okoljsko poročilo z dodatkom ter drugo gradivo je bilo dostopno na spletnem strežniku Ministrstva za naravne vire in prostor na naslovu: https://dokumenti-pis.mop.gov.si/interno/obcinski\_akti/3\_predlog/kobilje/OPN/

Ministrstvo je pri sprejemu odločitve, ki izhaja iz prve točke izreka te odločbe, upoštevalo tudi mnenja, ki so navedena v I. točki obrazložitve te odločbe. Iz vseh navedenih mnenj izhaja, da nosilci urejanja prostora, ki so zadolženi tudi za varovanje posameznih sestavin okolja, niso ugotovili, da bi bili vplivi izvedba plana na okolje nesprejemljivi.

Po pregledu gradiva je ministrstvo ugotovilo tudi, da je bil predlog OPN v obdobju od 2011 do 2024 večkrat dopolnjen in spremenjen. Prav tako je iz predloženih mnenj nosilcev urejanja prostora k predlogu OPN, pridobljenih v skladu z 51. členom ZPNačrt razvidno, da so bila podana na različne verzije gradiva. Ker ministrstvo iz predloženega gradiva ni moglo ugotoviti, kakšne spremembe so nastale pri usklajevanju gradiva z različnimi resorji in ali so te vplivale na predhodno že usklajene vsebine z drugimi resorji, je pozvalo pripravljavca plana da spremembe podrobneje pojasni in poda izjavo zakonitega zastopnika občine (župana), da je gradivo, ki ga je predložili v obravnavo, usklajeno z vsemi nosilci urejanja prostora.

Pripravljavec plana je dne 21. 3. 2025 na ministrstvo posredoval Izjavo zakonitega zastopnika št. 3503-0001/2025-2, iz katere izhaja, da je predlog OPN Kobilje usklajen z vsemi nosilci urejanja prostora.

V

Po pregledu spisne dokumentacije in na podlagi prejetih mnenj nosilcev urejanja prostora, ki sodelujejo pri celoviti presoji vplivov na okolje, ministrstvo meni, da so vplivi izvedbe OPN na okolje sprejemljivi. V postopku so bila pridobljena mnenja o sprejemljivosti vplivov izvedbe OPN na okolje vseh ministrstev in organizacij, ki sodelujejo v postopku celovite presoje vplivov na okolje, omilitveni ukrepi iz okoljskega poročila pa so smiselno vključeni v predlog OPN.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Skladno s prvim odstavkom 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje se v sklepu o potrditvi plana odloči tudi o spremljanju izvajanja plana.

Omilitveni ukrepi iz okoljskega poročila so smiselno vključeni v OPN, in sicer v poglavju III.2, spremljanje stanja okolja je določeno v poglavju III. 3.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.

Jernej Per mag. Tanja Bolte

podsekretar generalna direktorica

Direktorata za okolje

Vročiti (elektronsko):

- ZEU d. o. o., Ulica Staneta Rozmana 5, 9000 Murska Sobota, [zeu@zeu.si](mailto:zeu@zeu.si)

- Občina Kobilje, Kobilje 56, 9227 Kobilje, [obcina@kobilje.si](mailto:obcina@kobilje.si)